b'\n_START_ARTICLE_\nPasko ng Pagkabuhay\n_START_SECTION_\nTeolohiya\n_START_PARAGRAPH_\nNoong patay na siya, inilibing si Hesus sa libingang malapit sa Kalbaryo, dahil ipinako siya sa araw bago ang "Araw ng Pamamahinga", o "S\xc3\xa1bado", dahil bawal sa araw na iyon ang pagtatrabaho gaya ng paglib\xc3\xadng. Dumaan ang Araw ng Pamamahinga, at nabuhay muli si Hesus noong susunod na araw. Ayon sa Bibliya, nabuhay siyang mag-uli noong madaling-araw ng Linggo (ayon sa kasalukuyang pagkaunawa sa araw). Sa Ebanghelyo ni Lucas, Kabanata 24, Talata 1 nakalagay: "Umagang-umaga ng araw ng Linggo, ang mga babae\'y nagtungo sa libingan, dal\xc3\xa1 ang mga pabangong inihanda nila." Ang mga babaeng ibinanggit ay sin\xc3\xa1 Mar\xc3\xada Magdalena, Salome, Mar\xc3\xadang Ina ni Santiago, at iba pa. Nakakita sila ng dalawang anghel sa dapat na kinaroroonan ng bangkay ni Hesus. Sabi ng mga anghel: "Bakit ninyo hinahanap ang buhay sa gitna ng patay? [Wala na Siya rito- Siya\'y muling nabuhay!] Alalahanin ninyo ang sinabi Niya sa inyo noong nasa Galilea pa Siya:\' Ang Anak ng Tao ay kailangang maipagkanulo sa mga makasalanan at maipako sa krus, at sa ikatlong araw ay muling mabuhay.\' " (Lucas 24:5-7). Isa pang bersiyon nito na mahahanap sa Ebanghelyo ni San Juan ay si Maria Magdalena ang unang nakatuklas na wala ang katawan ni Hesus sa libingan at siya ang nag-ulat ng pangyayaring ito sa mga Apostol. Matapos iulat niya ito sa Apostol at bumisita si San Pedro at ang alagad na mahal ni Hesus, umiyak siya sa harap ng libingan. Tinanong siya ng mga anghel na naroon kung bakit siya umiiyak at sinabi niya na kinuha ang katawan ni Hesus at hindi niya alam kung nasaan na ito. Lumingon siya at nakita si Hesus, ngunit hindi niya alam na Siya iyon. Tinanong siya ni Hesus kung bakit siya umiiyak, at sagot niya sa akala niya\'y tigapangalaga ng mga halaman\xc2\xa0: " Ginoo, kung kayo po ang kumuha sa Kanya, ituro ninyo sa akin kung saan ninyo dinala at kukunin ko."(Juan 20:15). Biglang sinabi ni Hesus sa kaniya: "Maria!"(Juan 20:16), at doon nalaman niya na si Hesus iyon. Tumugon si Maria Magdalena ng\xc2\xa0:"Raboni!", o "guro!" (Juan 20:16). Matapos ito sabi ni Hesus na huwag Siya\'y hawakan, sapagkat hindi pa Siya pumupunta sa Ama sa langit.\n_START_SECTION_\nMga pinagmulan\n_START_PARAGRAPH_\nIpinagdiwang ng kapistahang Hudyo ng Pesa\xe1\xb8\xa5 (Ebreo: \xd7\xa4\xd7\xa1\xd7\x97) ang pagkakaligtas ng mga Ebreo mula sa Ehipto. Nagmula ang pangalan nitong Kapistahan ng Tinapay na Walang Lebadura sa pagsasagawa ng hindi paggamit ng pampaalsa o lebadura sa paggawa ng tinapay sa loob ng linggong ito. Isinasagawa ito mula ika-15 hanggang ika-22 araw sa buwan ng Nisan, na nasa unang mga linggo ng Abril.  Sa Bibliya, matatagpuan ito sa Kabanata 13\xc2\xa0ng Aklat ng Eksodo.\n_START_SECTION_\nKordero ng Paskuwa\n_START_PARAGRAPH_\nKab\xc3\xadlang sa oras ng pagkain o selebrasyong ito ang Kordero ng Paskuwa o Batang Tupa ng Paskuwa (kilal\xc3\xa1 sa Ingles b\xc3\xadlang Passover Lamb).  Batay sa kasaysayan, pumatay ng isang batang tupa, ang kordero, ang mga Hudyo noong unang Paskuwa at inilagay o ipinahid ang dugo nito sa salalayan o balangkas (palibot na patigas) ng mga pinto ng mga bahay ng mga tao upang "dumaan sa ibabaw" (pariralang "pass over" sa Ingles) ng tahanan ng mga tao ang Diyos at masagip, maligtas, o hindi masali sa kukuhaning mga b\xc3\xbahay ng Diyos ang kanilang mga panganay na anak na lal\xc3\xa1ki. Pinatay ng Anghel ng Kamatayan ang lahat ng mga panganay sa mga tahanan ng mga Ehipsiyo, subalit dumaan l\xc3\xa1mang ito sa ibabaw at hindi kinuha o pinaslang ang mga nasa tahanang Ebreo._NEWLINE_Ayon sa Bagong Tipan ng Bibliya, si Hesus ang naging "Kordero ng Paskuwa" para sa lahat ng mga tao ng Diyos.  Inialay si Hesus upang maligtas ang mga tao mula sa kasalanan at kamatayan.  Si Hesus ang Kordero ng Diyos.\n_START_SECTION_\nPetsa\n_START_PARAGRAPH_\nWalang permanenteng petsa ang Pasko ng Pagkabuhay sa kalendaryong Gregoryano o Juliano, kay\xc3\xa2 maituturing itong pistang nababago. Ang petsa ng araw na ito ay tinatakda ng kalendaryong lunisolar na katulad sa kalendaryong Hebreo. Itinakda ng Konseho ng Nicaea ang petsa ng Paskwa b\xc3\xadlang unang araw ng Linggo matapos ang kabilugan ng buwan matapos ang Ekinoks ng Marso. Sa patakarang pansimbahan, ang Ekinoks ay nakatakda sa Marso 21: sa kabilang dak\xc3\xb2 ayon sa agham ang ekinoks ay kalimitang nangyayari sa Marso 20._NEWLINE_Sa pagkalkula sa petsa ng Pasko ng Pagkabuhay, nag-uumpisa ang simbahang Kristyano sa Marso 21 b\xc3\xadlang panimula. Mula doon hahanapin nila ang kasunod na kabilugan ng buwan. Sa mga simbahang Ortodoks na gumagamit pa rin ng kalendaryong Juliano, ang kanilang panimulang petsa ay Marso 21 din, na sa kasalukuyan ay papatak sa Abril 3\xc2\xa0ng kalendaryong Gregoriano. Dahil sa pagkakaibang ito, maaaring maging iba ang petsa ng Paskuwa sa mga simbahang Ortodoks at sa ibang simbahang Kristyano._NEWLINE_Halimbawa, sa taong 2013, ang unang kabilugan ng buwan matapos ang ekinoks ng Marso ay magaganap sa Marso 27. Kaya ang Paskuwa ay nakatakda sa susundan nitong linggo na Marso 30._NEWLINE_Sa taong 2014 naman, ang unang kabilugan ng buwan matapos ang ekinoks ng Marso ay sa Abril 15. Kaya ang Paskuwa ay nakatakda sa susundan nitong linggo na Abril 20.'